નવી દિલ્હીઃ ભૂતપૂર્વ ભારતીય કેપ્ટન સૌરવ ગાંગુલીએ ક્રિકેટનાં ત્રણેય ફોર્મેટ માટે એમ. એસ. ધોનીના સ્થાને વિરાટને કેપ્ટન બનાવવાની વકીલાત કરીને એક નવી ચર્ચા છેડી નાખી છે. એક તરફ જ્યાં ઘણા દિગ્ગજો વિરાટના સમર્થનમાં ઊભા છે તો ઘણા ભૂતપૂર્વ ક્રિકેટર હજુ તેને જવાબદારીઓ ના સોંપવાની વાત કરી રહ્યા છે, પરંતુ જો વિરાટ કોહલીને નેતૃત્વ સોંપવામાં આવે તો શું તે ગાંગુલી અને ધોનીની જેમ ટીમ ઇન્ડિયાને સફળતા અપાવી શકશે ખરો? ભારતીય કેપ્ટન ધોનીના નેતૃત્વમાં ટીમ ઇન્ડિયા ક્રિકેટનાં ત્રણેય ફોર્મેટમાં ટોચના સ્થાને બિરાજી ચૂકી છે. ઘણી વખત એવું પણ બન્યું છે કે તણાવપૂર્ણ મુકાબલામાં ધોનીએ આત્મવિશ્વાસ ગુમાવ્યો નથી અને ટીમને જીત અપાવી છે.